પોતાની આગવી રીતે બાપુ પરોપકાર કરતા રહે છે. પ્રસિદ્ધની લેશ માત્ર ખેવના રાખ્યા વિના સેંકડો યુવાન વિદ્યાર્થીઓને મફત શિક્ષણની જોગવાઈ કરે છે. તલગાજરડામાં હજારો માણસો માટે મફત આરોગ્ય સેવાની જોગવાઈ તેમણે કરી આપી છે. ભારતીય કળા, સાહિત્ય, સંસ્કૃતિને સ્વાભિમાન પૂર્વક, ઉત્કટ સહાય આપતા રહે છે. ગુજરાતના અને ભારતના કલાકારો અને સાહિત્યકારોને બાપુ દર વરસે ડઝન બંધ પુરસ્કારો અર્પણ કરે છે. બાપુ પોતાની જાતને સહજ, સામાન્ય માણસ લેખાવે છે અને પોતાના જીવનના અનુભવો અને પ્રેમની વહેંચણી કરતા રહે છે. તેમના અનેક અનુયાયીઓ બાપુના દૈવીપણાનો ઉલ્લેખ કરે છે પણ બાપુની માનવતા તેમના જીવનમાં પ્રગટ થાય છે.